## Pravilnik o uvjetima, organizaciji i načinu obavljanja telemedicine

### NN 89/2009 (24.7.2009.), Pravilnik o uvjetima, organizaciji i načinu obavljanja telemedicine

89 24.07.2009 Pravilnik o uvjetima, organizaciji i načinu obavljanja telemedicine

MINISTARSTVO ZDRAVSTVA I SOCIJALNE SKRBI

2253

Na temelju članka 5. stavka 4. Zakona o zdravstvenoj zaštiti (»Narodne novine«, br. 150/08) ministar zdravstva i socijalne skrbi donosi

PRAVILNIK

O UVJETIMA, ORGANIZACIJI I NAČINU OBAVLJANJA TELEMEDICINE

Članak 1.

Ovim se Pravilnikom utvrđuju uvjeti, organizacija i način pružanja telemedicinskih usluga.

Članak 2.

Pojedini izrazi u smislu ovoga Pravilnika imaju sljedeće značenje:

Telemedicina jest pružanje zdravstvenih usluga na daljinu uporabom informacijsko-komunikacijskih tehnologija. Zdravstvene usluge koje se mogu pružati su konzultativne usluge te dijagnostički i terapijski postupci koji se temelje na podacima dostupnim putem informacijsko-komunikacijskog sustava.

Telemedicinski centar jest mjesto primanja i/ili pružanja telemedicinske usluge.

Telekonzultant jest doktor medicine ili doktor medicine specijalist koji pruža telemedicinsku uslugu.

Tražitelj usluge jest doktor medicine ili zdravstveni radnik koji traži telemedicinsku uslugu.

Primatelj usluge jest pacijent za kojega je usluga zatražena.

Ugovaratelj jest pravna ili fizička osoba koja na temelju odobrenja Zavoda za telemedicinu (u daljnjem tekstu: Zavod) osniva telemedicinski centar te ima sklopljen ugovor sa zavodom koji provodi obvezno zdravstveno osiguranje ili drugim pravnim osobama koje obavljaju djelatnost obveznog ili dobrovoljnog zdravstvenog osiguranja. Ugovaratelji mogu biti zdravstvene ustanove, trgovačka društva koja obavljaju zdravstvenu djelatnost i privatni zdravstveni radnici.

Osiguravatelj jest zavod nadležan za obvezno zdravstveno osiguranje te druge pravne osobe koje obavljaju djelatnost dobrovoljnog zdravstvenog osiguranja.

Članak 3.

Telemedicinski centar može biti:

– telemedicinski pristupni centar,

– telemedicinski specijalistički centar.

Telemedicinski pristupni centar jest mjesto primanja telemedicinskih usluga.

Telemedicinski specijalistički centar jest mjesto primanja i pružanja telemedicinskih usluga prema specijalnostima.

Članak 4.

Telemedicinske usluge dijele se prema vrsti i načinu izvođenja.

Vrste telemedicinskih usluga su:

– redovne,

– hitne,

– nadzorne.

Redovne telemedicinske usluge jesu zdravstvene usluge koje se pružaju na zahtjev tražitelja usluge u telemedicinskom specijalističkom centru u dogovorenom terminu.

Hitne telemedicinske usluge su zdravstvene usluge koje pruža telekonzultant u telemedicinskom specijalističkom centru na zahtjev tražitelja usluge primatelju usluge u hitnim i po život opasnim situacijama.

Nadzorne telemedicinske usluge su zdravstvene usluge nadzora zdravstvenog stanja primatelja usluge.

Prema načinu izvođenja telemedicinske usluge su:

– sa izravnom interakcijom sudionika,

– bez izravne interakcije sudionika,

– aktivne provjere zdravstvenog stanja,

– pasivne provjere zdravstvenog stanja.

Telemedicinske usluge sa izravnom interakcijom sudionika zahtijevaju izravnu (u stvarnom vremenu) komunikaciju između tražitelja usluge, primatelja usluge i telekonzultanta.

Telemedicinske usluge bez izravne interakcije sudionika ne zahtijevaju izravnu (u stvarnom vremenu) komunikaciju između tražitelja usluge, primatelja usluge i telekonzultanta.

Telemedicinske usluge aktivne provjere zdravstvenog stanja primatelja usluge jesu usluge koje pružaju informacije o zdravstvenom stanju primatelja usluge u unaprijed određenim vremenskim razdobljima.

Telemedicinske usluge pasivne provjere zdravstvenog stanja primatelja usluge jesu usluge koje pružaju u stvarnom vremenu informacije o zdravstvenom stanju primatelja usluge.

Članak 5.

Zdravstvene ustanove, zdravstveni radnici, trgovačka društva koja obavljaju zdravstvenu djelatnost te privatni zdravstveni radnici koji obavljaju djelatnost telemedicine u Republici Hrvatskoj moraju imati odobrenje za rad telemedicinskog centra i odobrenja za rad zdravstvenih radnika izdanih od Zavoda te moraju biti uključeni u mrežu telemedicinskih centara.

Članak 6.

Zdravstvena usluga koju daje telekonzultant na temelju upita tražitelja usluge smatra se specijalističko-konzilijarnom uslugom i ne predstavlja drugo mišljenje.

Tražitelj usluge temeljem uputa i pod nadzorom telekonzultanta može primijeniti jednostavne invazivne dijagnostičke i terapijske postupke.

Iznimno od stavka 1. ovog članka, ako je to posebno najavljeno prilikom traženja telemedicinske usluge, ista može biti drugo mišljenje.

Članak 7.

Mrežu telemedicinskih centara (u daljnjem tekstu: mreža) donosi ministar nadležan za zdravstvo (u daljnjem tekstu: ministar) na prijedlog Zavoda, godišnje, najkasnije do 31. listopada za sljedeću kalendarsku godinu. Mreža se objavljuje u »Narodnim novinama«.

Mreža telemedicinskih centara sastoji se od osnovne mreže telemedicinskih centara i proširene mreže telemedicinskih centara.

Članak 8.

Osnovna mreža telemedicinskih centara jest mreža kojom se osigurava jednaka dostupnost zdravstvenih usluga na cijelom području Republike Hrvatske.

Osnovna mreža telemedicinskih centara određuje se za područje Republike Hrvatske, za područja jedinica područne (regionalne) samouprave, odnosno za područja jedinica lokalne samouprave. Osnovna mreža sadrži popis telemedicinskih centara za primarnu, sekundarnu i tercijarnu razinu zdravstvene zaštite, minimalan broj zdravstvenih radnika po svakom telemedicinskom centru, vrstu telemedicinskog centra i područja medicinske struke telemedicinskog centra.

Osnovna mreža telemedicinskih centara sadrži mrežu hitnih telemedicinskih centara koji su sastavni dio mreže hitne medicine.

Osnovna mreža telemedicinskih centara sastoji se od zdravstvenih ustanova čiji je osnivač Republika Hrvatska, jedinica područne (regionalne) samouprave ili jedinica lokalne samouprave.

Mjerila za određivanje osnovne mreže telemedicinskih centara su: ukupan broj stanovnika Republike Hrvatske, ukupan broj zdravstveno osiguranih osoba, demografske karakteristike stanovništva, zdravstveno stanje stanovništva, socijalna struktura stanovništva, zemljopisni raspored i udaljenost zdravstvenih ustanova u odnosu na napučenost, gravitirajući broj stanovnika, zemljopisne karakteristike pojedinih područja, prometna povezanost, raspoloživost tehničkih resursa, raspoloživost zdravstvenih resursa, utjecaj okoliša na zdravlje stanovništva i gospodarske mogućnosti.

Osiguravatelj u smislu osiguravatelja u osnovnoj mreži telemedicinskih centara jest zavod nadležan za obvezno zdravstveno osiguranje.

Članak 9.

Proširena mreža telemedicinskih centara jest mreža zdravstvenih ustanova, trgovačkih društava koja obavljaju zdravstvenu djelatnost te privatnih zdravstvenih radnika koji obavljaju djelatnost telemedicine, a koje nisu dio osnovne mreže telemedicinskih centara.

Pravna ili fizička osoba iz stavka 1. ovog članka za obavljanje djelatnosti telemedicine mora Zavodu dostaviti zahtjev koji sadrži popis područja medicinske struke za koje se planira pružanje telemedicinskih usluga te popis zdravstvenih radnika koji bi te zdravstvene usluge pružali radi ishođenja potvrda za telemedicinske centre.

Zahtjev iz stavka 2. ovoga članka pravna ili fizička osoba mora dostaviti Zavodu najkasnije do 1. lipnja za sljedeću godinu.

Mjerila za određivanje proširene mreže telemedicinskih centara i propisani obrazac zahtjeva određuje Zavod u Uvjetima za izdavanje i oduzimanje odobrenja za rad telemedicinskih centara i zdravstvenih radnika.

Uvjeti za izdavanje i oduzimanje odobrenja za rad telemedicinskih centara iz stavka 4. ovoga članka objavljuju se na internetskoj stranici Zavoda.

Članak 10.

Zavod će predložiti uključenje u mrežu za one zdravstvene ustanove, trgovačka društva koja obavljaju zdravstvenu djelatnost te privatne zdravstvene radnike koji od Zavoda ishode potvrdu o ispunjavanju minimalnih uvjeta za rad telemedicinskog centra.

Minimalni uvjeti za rad telemedicinskog centra iz stavka 1. ovoga članka određuju se u Uvjetima za izdavanje odobrenja za rad telemedicinskih centara i zdravstvenih radnika.

Članak 11.

Zdravstvene ustanove, trgovačka društva koja obavljaju zdravstvenu djelatnost te privatni zdravstveni radnici uključeni u mrežu moraju ishoditi odobrenje za rad telemedicinskih centara i zdravstvenih radnika u roku od 60 dana od objave mreže u »Narodnim novinama«.

Zdravstvene ustanove, trgovačka društva koja obavljaju zdravstvenu djelatnost te privatni zdravstveni radnici koji ne ispunjavaju uvjete za ishođenje odobrenja za rad telemedicinskog centra, uz pisanu suglasnost nositelja odobrenja za rad telemedicinskog centra mogu predati zahtjev za uključenje u mrežu i zahtjev za izdavanje odobrenja za rad zdravstvenih radnika.

Zdravstvene ustanove čiji je osnivač Republika Hrvatska, jedinica područne (regionalne) samouprave ili jedinica lokalne samouprave koji su uključeni u osnovnu mrežu telemedicinskih centara smiju dati pisanu suglasnost, iz stavka 2. ovog članka, samo zdravstvenim ustanovama čiji je osnivač Republika Hrvatska, jedinica područne (regionalne) samouprave ili jedinica lokalne samouprave.

Iznimno od stavka 3. ovog članka, zdravstvene ustanove čiji je osnivač Republika Hrvatska, jedinica područne (regionalne) samouprave ili jedinica lokalne samouprave smije dati pisanu suglasnost privatnom zdravstvenom radniku ako je to potrebno za osiguravanje dostupnosti zdravstvene zaštite u okviru osnovne mreže telemedicinskih centara.

Članak 12.

Opremu i informacijsko-komunikacijsku infrastrukturu neophodnu za rad u osnovnoj mreži telemedicinskih centara osigurava ministarstvo nadležno za zdravstvo (u daljnjem tekstu: ministarstvo). Oprema i informacijsko-komunikacijska infrastruktura nabavlja se putem javne nabave sukladno tehničkim i operacijskim/funkcijskim karakteristikama koje određuje Zavod.

Opremu i informacijsko-komunikacijsku infrastrukturu za rad telemedicinskih centara u proširenoj mreži telemedicinskih centara osiguravaju zdravstvene ustanove, trgovačka društva koja obavljaju zdravstvenu djelatnost, odnosno privatni zdravstveni radnici.

Oprema i informacijsko-komunikacijska infrastruktura iz stavka 1. ovog članka može se koristiti samo za potrebe pružanja telemedicinskih usluga unutar osnovne mreže telemedicinskih centara.

Iznimno od stavka 3. ovog članka, ministar na prijedlog Zavoda može odobriti korištenje opreme i informacijsko-komunikacijske infrastrukture i u druge svrhe na pisani zahtjev.

Članak 13.

Zdravstvena ustanova, trgovačko društvo koje obavlja zdravstvenu djelatnost ili privatni zdravstveni radnik s odobrenjem za rad telemedicinskog centra koji je uključen u mrežu u svojstvu ugovaratelja ugovara telemedicinsku uslugu s osiguravateljem.

Ugovor iz stavka 1. ovoga članka sklapa se na vrijeme od jedne godine. Ugovor sadrži popis telemedicinskih usluga te cijene usluga.

Ugovor iz stavka 1. ovoga članka može se raskinuti i prije isteka vremena iz stavka 2. ovoga članka ako jedna od ugovornih strana ne ispuni uvjete ugovora ili ako to zatraži Zavod zbog kršenja odredbi ovoga Pravilnika. Ako nema promijenjenih okolnosti ugovor se produljuje za godinu dana.

Članak 14.

Ugovaratelj se obvezuje osigurati dovoljan broj zdravstvenih radnika za pružanje telemedicinskih usluga u radno vrijeme i u dežurstvu.

Za pružanje i/ili primanje telemedicinskih usluga, zdravstvenim radnicima određuje se posebna mjesečna naknada koja je dio plaće, a čija visina se određuje ugovorom ugovaratelja i zdravstvenog radnika.

Članak 15.

Odgovornost za zdravstvene usluge pružene primateljima usluga prema uputama dobivenim telemedicinskim putem snose tražitelj usluge i telekonzultant.

Tražitelj usluge koji je primio nalaz i upute telekonzultanta ne smije ih potpisati, niti postupiti na način da primatelj usluge može shvatiti da mu je uslugu pružio tražitelj usluge. Nalaz i upute potpisuje telekonzultant.

Članak 16.

Upute dane telemedicinskim putem telekonzultanti su obvezni dostaviti tražitelju usluga pisano, telefaksom:

– najkasnije do 16.00 sati, ako je usluga zatražena u radno vrijeme telemedicinskog centra, odnosno najkasnije do 8.00 sati sljedećega dana u slučaju kada se usluga traži izvan radnog vremena telemedicinskog centra za redovne telemedicinske usluge,

– najkasnije 30 minuta nakon pružene telemedicinske usluge, ako je usluga zatražena u radno vrijeme telemedicinskog centra, odnosno najkasnije do 8.00 sati sljedećega radnog dana u slučaju kada se usluga traži izvan radnog vremena telemedicinskog centra za redovne telemedicinske usluge sa izravnom interakcijom sudionika,

– najkasnije u roku od dva radna dana, odnosno najkasnije od četiri radna dana u slučaju kompliciranog slučaja ili potrebe opsežne računalne slikovne obrade i međusobne konzultacije doktora medicine specijalista za redovne usluge bez izravne interakcije sudionika,

– najkasnije 10 minuta nakon pružene telemedicinske usluge, ako je zatražena hitna telemedicinska usluga ili telemedicinska usluga nadzora aktivnom provjerom zdravstvenog stanja.

Upute iz stavka 1. podstavka 1. do 4., ovoga članka daju se na obrascu koji propisuje Zavod.

Članak 17.

Za vrijeme pružanja i primanja telemedicinskih usluga u telemedicinskom centru smiju se nalaziti telekonzultanti, tražitelji usluge i primatelj usluge.

Uz primatelja usluge koji nije pri svijesti ili ima težu duševnu smetnju ili je poslovno nesposoban ili maloljetan, u telemedicinskom centru smije se nalaziti i zakonski zastupnik, odnosno skrbnik primatelja usluge.

Iznimno, uz pisanu suglasnost primatelja usluge ili zakonskog zastupnika, odnosno skrbnika primatelja usluge u telemedicinskom centru smiju biti prisutni zdravstveni radnici i osobna pratnja primatelja usluge navedeni u suglasnosti.

Obrazac pisane suglasnosti iz stavka 3. ovoga članka propisuje Zavod.

Članak 18.

Snimanje zvučnih i video zapisa tijekom pružanja i primanja telemedicinskih usluga dozvoljeno je samo uz pisanu suglasnost primatelja usluge.

Za primatelja usluge koji nije pri svijesti ili ima težu duševnu smetnju ili je poslovno nesposoban ili maloljetan, pisanu suglasnost iz stavka 1. ovoga članka daje zakonski zastupnik, odnosno skrbnik primatelja usluge.

Pisana suglasnost iz stavka 1. ovoga članka mora sadržavati razlog snimanja, vrstu snimke i svrhu za koju će se koristiti snimka.

Obrazac pisane suglasnosti iz stavka 1. ovoga članka propisuje Zavod.

Članak 19.

Troškove potrošnog materijala koji se koristi za pružanje telemedicinskih usluga snose ugovaratelji te su obvezni brinuti se o dostupnosti potrošnog materijala za nesmetan rad telemedicinskog centra.

Članak 20.

Nadzor nad radom telemedicinskih centara kao i nad radom zdravstvenih radnika koji obavljaju djelatnost telemedicine provodi Zavod.

Članak 21.

Uvjete za davanje i oduzimanje odobrenja za rad telemedicinskih centara te odobrenja za rad zdravstvenih radnika općim aktom propisuje Zavod.

Odobrenje za rad telemedicinskog centra daje se na vrijeme od tri godine uz obveznu godišnju provjeru ispunjavanja uvjeta iz stavka 1. ovoga članka.

Odobrenje za rad zdravstvenog radnika daje se na vrijeme od tri godine uz obveznu godišnju provjeru znanja i vještina sukladno uvjetima iz stavka 1. ovoga članka.

Članak 22.

Pravna ili fizička osoba koja se nalazi u Republici Hrvatskoj, a pruža telemedicinsku uslugu primatelju usluge izvan područja Republike Hrvatske, podliježe primjeni propisa Republike Hrvatske koji se odnose na tehničke i sigurnosne uvjete, tajnost i sigurnost podataka, način vođenja medicinske dokumentacije i kvalitetu usluge.

Pravna ili fizička osoba iz stavka 1. ovoga članka mora:

– imati odobrenje za rad zdravstvenog radnika dano od Zavoda,

– imati odobrenje za rad telemedicinskog centra te u potpunosti postupati prema svim pravilima struke koja su primjenjiva u Republici Hrvatskoj.

Pravna ili fizička osoba iz stavka 1. ovoga članka mora se osigurati od odgovornosti ugovorom o osiguranju sa društvom za osiguranje u državi u kojoj se nalazi primatelj usluge te odgovara za kvalitetu pružene telemedicinske usluge.

Članak 23.

Pravna ili fizička osoba koja se nalazi izvan područja Republike Hrvatske, a pruža telemedicinsku uslugu primatelju usluge u Republici Hrvatskoj podliježe primjeni odredaba ovoga Pravilnika koje se odnose na tehničke i sigurnosne uvjete, tajnost i sigurnost podataka, način vođenja medicinske dokumentacije i kvalitetu usluge uz minimalnu kvalitetu usluge određenu ovim Pravilnikom i drugim općim aktima Zavoda te sukladno drugim važećim propisima Republike Hrvatske.

Pravna ili fizička osoba iz stavka 1. ovog članka mora zadovoljiti sljedeće uvjete:

– imati odobrenje za samostalan rad doktora medicine u državi iz koje se pruža telemedicinska usluga,

– imati odobrenja za obavljanje telemedicinske djelatnosti sukladno propisima države u kojoj se nalazi pravna ili fizička osoba koja pruža telemedicinsku uslugu,

– mora biti osigurana od odgovornosti ugovorom o osiguranju sa društvom za osiguranje u Republici Hrvatskoj.

Pravna ili fizička osoba iz stavka 1. ovog članka odgovara za kvalitetu pružene telemedicinske usluge, a za slučaj spora mora pristati na mjerodavnost prava Republike Hrvatske.

Na zahtjev primatelja usluge tražitelj usluge obvezan mu je dati pisanu obavijest o tome na koji način i od koga je usluga dana sa svim podacima iz stavka 2. ovoga članka.

Članak 24.

Primjena telemedicine u obrani Republike Hrvatske mora se provoditi sukladno ovome Pravilniku, osim ako posebnim propisom nije drukčije uređeno.

Članak 25.

Za dodjelu i obnovu naziva referentnog centra ministarstva za bilo koje područje medicinske struke u telemedicini mora se ishoditi prethodno mišljenje Zavoda.

Članak 26.

Zavod za telemedicinu oduzet će odobrenje za rad zdravstvenom radniku iz članka 21. stavka 3. ovoga Pravilnika zbog:

– nesavjesnog rada,

– zlouporabe sustava telemedicine,

– nepridržavanja propisanih pravila i procedura,

– oštećenja ili otuđenja telemedicinske opreme.

Članak 27.

Zavod oduzet će odobrenje za rad telemedicinskom centru ako:

– nastanu uvjeti za raskid ugovora osiguravatelja i ugovaratelja,

– nisu osigurani uvjeti za sklapanje ugovora osiguravatelja i ugovaratelja,

– nisu osigurani uvjeti za rad telemedicinskog centra sukladno Uvjetima za izdavanje i oduzimanje odobrenja za rad telemedicinskih centara

Članak 28.

Ako se telemedicinskom centru oduzme odobrenje za rad, oprema koju je osiguralo ministarstvo vraća se ministarstvu.

Članak 29.

Cjenik usluga koje pruža Zavod donosi Upravno vijeće Zavoda.

Članak 30.

Zavod predlaže ministru izmjene i dopune mreže ako:

– se oduzme odobrenje za rad telemedicinskom centru,

– se ispune uvjeti ili potreba za proširenjem ili smanjenjem mreže,

– telemedicinski centar uključen u mrežu nije u propisanom roku ishodio sva potreba odobrenja.

Članak 31.

Danom stupanja na snagu ovoga Pravilnika prestaje važiti Pravilnik o uvjetima, organizaciji i načinu obavljanja telemedicine (»Narodne novine« br. 121/02007).

Članak 32.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-01/52

Urbroj: 534-07-09-1

Zagreb, 14. srpnja 2009.

Ministar
mr. Darko Milinović, dr. med., v. r.

Pravilnik, NN 89/2009-2253